P. Miššík, poslanec: (2004-03-04):
Národná rada Slovenskej republiky uznesením z 22. januára 2004 pridelila návrh poslanca Národnej rady Jána Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, na prerokovanie všetkým výborom Národnej rady Slovenskej republiky. Výbory prerokovali predmetný návrh ústavného zákona v lehote určenej uznesením Národnej rady Slovenskej republiky. Návrh pána poslanca Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, odporúčali Národnej rade Slovenskej republiky schváliť: ústavnoprávny výbor, výbor pre hospodárstvo, privatizáciu a podnikanie, výbor pre pôdohospodárstvo, výbor pre sociálne veci a bývanie, výbor pre obranu a bezpečnosť, výbor pre životné prostredie a ochranu prírody, osobitný kontrolný výbor na kontrolu činnosti Slovenskej informačnej služby, osobitný kontrolný výbor na kontrolu činnosti Vojenského spravodajstva, výbor pre nezlučiteľnosť funkcií štátnych funkcionárov. Výbor pre európsku integráciu uznesením č. 48 zo 17. februára 2004 odporúčal Národnej rade Slovenskej republiky návrh pána poslanca Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, neschváliť. Ostatné výbory, a to výbor pre ľudské práva, národnosti a postavenie žien, výbor pre financie, rozpočet a menu, výbor pre verejnú správu, výbor pre zdravotníctvo, zahraničný výbor, mandátový a imunitný výbor a výbor pre vzdelanie, vedu, šport a mládež, kultúru a médiá neprijali uznesenie z dôvodu, že odporúčanie schváliť návrh ústavného zákona nezískalo vo výboroch súhlas aspoň trojpätinovej väčšiny všetkých poslancov podľa § 52 ods. 4 zákona Národnej rady Slovenskej republiky o rokovacom poriadku. Z uznesenia Ústavnoprávneho výboru Národnej rady Slovenskej republiky pod bodom II tejto správy vyplývajú tieto pozmeňujúce a doplňujúce návrhy, nebudem ich čítať, máte ich pod číslami 1 a 2 s tým, že prvý návrh je bez odporúčania gestorského výboru a druhý návrh gestorský výbor odporúča schváliť. Gestorský výbor odporúča hlasovať o každom z týchto pozmeňujúcich a doplňujúcich návrhov osobitne. Gestorský výbor na základe stanovísk výborov k návrhu poslanca Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, vyjadrených v ich uzneseniach uvedených pod bodom II tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona o rokovacom poriadku Národnej rady Slovenskej republiky odporúča Národnej rade Slovenskej republiky návrh poslanca Jána Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa výborov o prerokovaní návrhu poslanca Národnej rady Slovenskej republiky Jána Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov, vo výboroch Národnej rady Slovenskej republiky v druhom čítaní, máme to v tlači 517a, bola schválená uznesením Ústavnoprávneho výboru Národnej rady Slovenskej republiky z 25. februára 2004 pod č. 428. Týmto uznesením výbor zároveň poveril spravodajcu predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky. Pán predsedajúci, prosím, otvorte rozpravu.